Id-Deċiżjoni tal-Kummissjoni
tat-22 ta’ Novembru 1996
dwar miżuri protettivi fejn għandu x’jaqsam id-deni emorraġiku tal-Kongo Krimean fl-Afrika ta’ Isfel
(Test b’rilevanza għaż-Żona EE)
(96/659/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta’ Lulju 1991 li tistabbilixxi l-prinċipji li jirregolaw l-organizzazzjoni tal-kontrolli veterinarji fuq l-annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE [1], kif l-aħħar emendati bid-Direttiva 96/43/KE [2], u b’mod partikolari l-Artikolu 18(1) tagħha,
Wara li kkunsidrat id-Direttiva tal-Kunsill 90/675/KEE tal-10 ta’ Diċembru 1990 li tistabbilixxi l-prinċipji li jirregolaw l-organizzazzjoni tal-kontrolli veterinarji fuq il-prodotti li jidħlu fil-Komunità minn pajjiżi terzi [3], kif l-aħħar emendata bid-Direttiva 96/43/KE u b’mod partikolari l-Artikolu 19(1) tagħha,
Billi l-preżenza tad-deni emorraġiku tal-Kongo Krimean ġiet ikkonfermata fl-Afrika ta’ Isfel;
Billi d-dehra tad-deni emorraġiku tal-Kongo Krimean fl-Afrika ta’ Isfel tikkostitwixxi tehdida serja għas-saħħa pubblika u ta’ l-annimali fl-Istati Membri;
Billi huwa għalhekk meħtieġ li tiġi pprojbita l-importazzjoni mill-Afrika ta’ Isfel ta’ għasafar ħajjin li ma jtirux u tal-laħam ta’ għasafar ħajjin li ma jtirux sakemm is-sitwazzjoni tiġi ċċarata;
Billi l-miżuri pprovvduti f’din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
L- Artikolu 1
L-Istati Membri għandhom jipprojbixxu l-importazzjoni mill-Afrika ta’ Isfel ta’ għasafar ħajjin li ma jtirux u l-laħam tal-għasafar li ma jtirux.
L- Artikolu 2
L-Istati Membri għandhom jemendaw il-miżuri li huma japplikaw rigward l-Afrika ta’ Isfel sabiex iġibuhom f’linja ma’ din id-Deċiżjoni. Għandhom jgħarrfu lill-Kummissjoni b’dan.
L- Artikolu 3
Din id-Deċiżjoni għandha tiġi rriveduta qabel il-15 ta’ Frar 1997.
L- Artikolu 4
Din id-Deċiżjoni hija indirrizata lill-Istati Membri.
Magħmula fi Brussel, fit-22 ta’ Novembru 1996.